钦定古今图书集成/明伦汇编/氏族典/第226卷 > 杨津
## 钦定古今图书集成/明伦汇编/氏族典/第226卷 > 杨津

按《魏书杨播传》：“播弟津，字罗汉，本名延祚，高祖赐名
焉。少端谨，以器度见称。年十一，除侍御中散，以敬慎
见知。迁符玺郎中，转振威将军，领监曹奏事令，又为
直寝，迁太子步兵校尉。高祖南征，以津为都督、征南
府长史。景明中，拜左中郎将，迁骁骑将军，出除岐州
刺史。津巨细躬亲，孜孜不倦，以母忧去职。延昌末，起”
为右将军、华州刺史，还除北中郎将。孝昌初，加散骑
常侍，行定州事。贼帅杜洛周围州城，津尽力捍守。诏
加卫将军，封开国县侯。经涉三稔，朝廷不能拯赴，津
长史李裔引贼逾城，遂见拘执。及葛荣吞洛周，复为
荣所拘守。荣破，始得还洛。元颢内逼，庄帝将亲出讨，
以津为中军大都督。及颢败，为司空，加侍中。参朱荣
死也，以津为北道大行台、并州刺史。值参朱仲远陷
东郡，乃还京师。普泰元年，遇害于洛。太昌初，谥曰孝
穆。